google/wiki40b huggingface dataset:
Barokkaed

Barokkaed on aia tüüp, mis sai alguse 16. sajandil Prantsusmaal. Enne seda kasutusel olnud regulaaraaed muutus kanalaiaks või parteraiaks. Barokkaiale on iseloomulikud tugevad kompositsioonitsentrid, dünaamilisus, illusoorsus, teatraalsus, kontrasti kasutamine ning erinevate kunstiliikide ühendamine. Teenistusse kutsutud itaalia ehitusmeistrite, kunstnike ja aednike tegevuse tagajärjel kinnistusid prantsuse aiaplaneerimises sümmeetria-geomeetria põhimõtted. Barokkaed saavutas oma kõrgpunkti 17.–19. sajandil (Prantsusmaal, Saksamaal, Madalmaades).

Disain

Väljapaistvaks arenguks nendes ametlikes aedades oli nende tohutu suurus. Enamikul neist oli disaini ühtsus tänu residentsi ja aedade üheaegsele ehitusele, koos sobiva arhitektuuri ja ornamentidega.
Hoone oli tihti paigutatud tsentraalselt suurele lamedale alale keskteljele. Ruum jagati geomeetrilistesse, sümmeetrilistesse kujundustesse ja tihti mängiti seda perspektiivis.
Suured ning laiad alleed olid põhilised kujunduselemendid, mille kaudu juhatati algul aiakujundusteni, siis metsamaale, maapiirkonda. Hiljem hakkasid nad kiirgama igas suunas, et austada aiaomaniku ligipääsu.

Parter

Parter on lossi aiapoolses küljes otse lossi ees kunstipäraste peenardega kujundatud tasane pind. Prantsuse kuningate aednikudünastia Mollet'd arendasid edasi parterite (lillepeenar) istutusstiile. Peamiselt oluliseks sai tasane kunstipärastest peenardest kujundatud pind lossi ees, mida vaadeldi tavaliselt kõrgemalt kohalt või lossist. Partereid ümbritses pukspuuhekk või ka lilleserv. Väiksemate parterpeenarde asemele hakati rajama suuri terviklahendusi, mis omakorda jagunesid kaheksaks või rohkemaks osaks, kuid oluline oli jälgida planeeringus sümmeetriat. Parteri kujundusse lisavärvi saamiseks kasutati pinnakattena eri värvi mulda, sütt, kivipuru, liiva- või killustikpuru. Intiimsemaks viibimiseks püstitati parterite lähedusse paviljone või ronitaimedega varjatud pergolaid.
Rakke

Majandus

Lubjatehas, mis kuulub aktsiaseltsile Nordkalk, on Rakke alevikus suurim tööandja – 2008. aasta oktoobri seisuga leiab seal rakendust 67 inimest, 2008. aasta tootmismaht oli 43 000 tonni lupja ja 93 000 tonni fillereid.
Lubjatootmise alguseks Rakkes loetakse 1910. aastat, kui ärimees Karl Kaddak rajas sinna suure lubjatehase.
Rakkes on ka raudteejaam.

Asutused

Rakkes tegutseb Rakke Gümnaasium ja lasteaed.

Sport

Rakke aasta kõige suuremaks spordiürituseks on 2001. aastal alguse saanud Rakke rattamaraton.

Ajalugu

Rakke küla on ürikutes mainitud juba 1564. aastal, kuid suuremaks asulaks sai Rakke pärast Tapa–Tartu raudtee valmimist 1876. Suurt osa Rakke aleviku kujunemises etendas tööstur Karl Kaddak, kes alustas lubjapõletamisega juba 1891. aastal Kamarikul ja kes rajas 1910. aastal Rakke raudteejaama juurde Venemaa võimsaima maakividest ringahjudega lubajatehase. Rakkes oli tuletõrjeühing ja Rakke pritsimaja 1936–1944. Rakkes on raamatukogu aastast 1912.

Meelelahutus

Rakkes on söögikoht, millel nimeks Tikkri pubi.
Rakkes tegutseb noortekeskus.
Rakkes asub Rakke koduloomuuseum, mis asub koolimaja vastas vanas internaadi majas.
Rakkes on Rakke linnamägi, kus on suusarajad ja terviserajad, samuti vaateplatvorm. Varem oli linnamäel ka laululava, kuid see hävis tulekahjus 2019. aasta kevadel.
Rakke kandi loodus on väga kaunis ja mitmekesine. Kalamehed ja jahimehed, marjulised-seenelised armastavad piirkonna metsi, järvi-jõgesid ja soid.
Molly Sandén

Biograafia

Ta on käinud Adolf Fredriki muusikaalgkoolis Stockholmis, nüüd õpib ta Rytmuse muusikakeskkoolis Stockholmis. Mollyl on ka kaks nooremat õde – Frida Sandén ja Mimmi Sandén – ning vend Nico Sandén. Ta on romantilises suhtes rootsi laulja Eric Saadega.

2006–2008

Ta esindas Rootsit 2006. aasta Laste Eurovisiooni lauluvõistlusel looga "Det finaste någon kan få", tulles kolmandale kohale. 31. detsembril esines ta telekanali SVT1 saates, mida edastati Skansenist. Molly Sandén võitis talendivõistluse "Stjärnskottwon". Ta esitas Sonja Aldeni kirjutatud laulu "Julens tid är här" koos Magnus Carlssoniga viimase 2006. aastal ilmunud jõulualbumilt "Spår i snön". Molly on laulnud ka koos Markoolioga.
2007. aastal osales ta Diggiloo kontserditurneel koos Lasse Holmi, Linda Bengtzingi, Lotta Engbergi, Tony Roche, Charlotte Perrelli, Thomas Petterssoni, Jan Johanseni, Niklas Anderssoni, Benjamin Wahlgreni ja Magnus Johanssoniga. Sandén on laulnud duetti ka Ola Svenssoniga laulus "Du är musiken i mig", mis on pärit Disney'i filmi "Keskkoolimuusikal 2" filmimuusika albumilt. Molly ja Ola esitasid lugu ka 2007. aasta Laste Eurovisiooni lauluvõistluse Rootsi eelvoorus.
Sandén osales 11. aprillil 2008 koos Magnus Bäcklundiga saates "Så ska det låta". 2008. aasta suvel osales ta jälle Diggiloo kontserditurneel koos Lasse Holmi, Linda Bengtzingi, Lotta Engbergi, Thomas Petterssoni, Måns Zelmerlöwi, Nanne Grönvalli ning Stefan, Kim ja Magnus Johanssoniga. Tuuriga seoses anti välja kogumikalbum, kus laulab ka Molly selliseid laule nagu "Hallelujah" ja "Gabriellas sång". Molly kaverlugu, Dea Norbergi laulust "Den underbara dagen du kommer hem", mängitakse tihti 2008. aasta Sibylla reklaamides.
2008. aastal osales Sandén "Sol, vind & vattenis", mis oli tribüüt Ted Gärdestadile, koos Janne Schafferi, Jan Johanseni, Johan Bodingi ja Sara Löfgreniga. Samal aastal laulis ta filmist "Keskkoolimuusikal 3" pärit laulu "Right Here, Right Now" rootsikeelset versiooni koos Branduriga.

2009 – tänaseni

Sandén osales looga "Så vill stjärnorna" 2009. aastal Melodifestivalenil, saades finaalis viimase koha. Sama aasta mais andis ta välja oma debüütalbumi "Samma himmel", mis Rootsi albumiedetabelis saavutas 16. koha.
2010. aastal osales ta saate "Tantsud tähtedega" Rootsi versioonis, mida näidati telekanalis TV4 talvest kevadeni. Tema partner oli saates Jonathan Naslund. Nad lahkusid saatest 12. märtsil 2010, lõpetades neljandana. 2010. aasta sügisel juhtis ta saadet "My Camp Rock 2" koos norrakas Bjorn Johan Muriga.
Equinox

Equinox on Bulgaaria kvintett, mille liikmed on Bulgaaria lauljad Zhana Bergendorff, Georgi Simeonov ja Vlado Mihailov ning USA vokalistid Johnny Manuel ja Trey Campbell.
2018. aasta Eurovisiooni lauluvõistlusel Lissabonis esindas ansambel Bulgaariat lauluga "Bones".
Ansambli nimi tuleneb ingliskeelsest sõnast, mis tähendab "pööripäeva". Laulu "Bones" produtsent Borislav Milanov on samuti märkinud, et equinox tuleneb sõnast, mis tähendab "võrdsust", viidates sellele, et kõik ansambli liikmed on võrdsed.

Liikmed

Zhana Bergendorff (sündinud 20. oktoobril 1985 Sofias) on laulja. Ta sai tuntuks 2013. aastal Bulgaaria talendisaate "X Factor" teise hooaja võitajana.
Georgi Simeonov on laulja, laululooja ja produtsent.
Vladimir Mihailov on laulja ja laululooja. Ta laulab Bulgaaria ansamblites Safo ja Sleng. 2017. aasta Eurovisiooni lauluvõistlusel oli ta Bulgaaria esindaja Kristian Kostovi taustalaulja.
Johnny Manuel (bulgaaria keeles Джони Манюел) on pärit USA-st Michigani osariigist. Ta on esinenud juba lapsepõlvest. Ta sai tuntuks 2017. aastal USA talendisaatest "America's Got Talent", kus esitas Whitney Houstoni laulu "I Have Nothing".
Trey Campbell on Los Angeleses tegutsev laulukirjutaja ja laulu "Bones" üks autoritest. Ta on kirjutanud laule teiste seas Alexandra Stanile.
Gauja (mootorjalgratas)

Gauja on 1960. aastatel Riia jalgrattatehases toodetud mootorjalgratas.
Esimeste mudelite tootmist alustati 1961. aastal. Need hakkasid varemtoodetud abimootoritega jalgrataste ees koguma suurt populaarsust.

Kirjeldus

Ratta jõuallikas oli kahetaktiline ottomootor D4 võimsusega 1 hobujõud. Hilisemate mudelite mootor oli D5, mis eelmisega võrreldes oli veidi võimsam ja töökindlam. Mootori ülekanne vedavale tagarattale toimus tavalise jalgrattaketiga.
Magneetost puudus väljavõte sõidutuledele, esivalgustust varustati tavalise jalgrattadünamo pealt.
Gauja eelis tavalise mootorjalgratta ees oli esivedrustus, mis muutis viletsal teel sõitmise mugavamaks ja turvalisemaks. Uuematel Gauja mudelitel, mille tootmist alustati 1963, oli laiem juhtraud ja raamitugevdused.
Gauja mõlemad veljed olid 26-tollised ja trummelpiduritega.
Ratta maksimaalne kiirus oli kuni 40 km/h. Paak mahutas 2,2 liitrit kütust (bensiini) ja ühest paagitäiest jätkus ligi 150 km läbimiseks.
Skopos-teooria

Tõlkeülesanne

Tõlke eesmärk peaks olema kajastatud tõlketööga kaasas olevas tõlkeülesandes (translation brief). Vermeeri ja Reissi skopos-teooriat hiljem edasi arendanud Christiane Nord põhjendab tõlkeülesande vajalikkust sellega, et teksti tähendust või funktsiooni ei ole võimalik välja lugeda lingvistilistest märkidest ja teksti muudab tähenduslikuks vaid lugeja. Erinevad lugejad, või sama lugeja erineval ajahetkel, võivad ühte ja sama lingvistiliste märkide kogumit mõista täiesti erinevalt. Seetõttu on tõlke eesmärgi selgitamine tõlkijale vajalik, et teada, mida temalt täpsemalt oodatakse. Professionaalsed tõlkijad rõhutavad tõlkeülesande olulisust, näiteks on pikaajaline tõlkija ja toimetaja Andres Valdre analüüsinud tõlkevigu ning toonud välja, et puudulikust või arusaamatust tõlkeülesandest tingitud vead puudutavad tõlget tervikuna.

Skopos-teooria reeglid

1. skopose reegel – kõlab Vermeeri sõnastuses järgmiselt:
Iga tekst luuakse teatud eesmärgil ning peaks seda eesmärki teenima. Skopose reegel kõlab seetõttu järgmiselt: tõlkige/rääkige/kirjutage viisil, mis võimaldab teie tekstil/tõlkel funktsioneerida olukorras, kus seda kasutatakse ja inimeste puhul, kes soovivad seda kasutada ning täpselt sellisel viisil, nagu nad soovivad seda kasutada. (Vermeer 1989; Krista Vogelbergi tõlge)
Enamikul tõlgetel on terve hulk skoposeid, mis tähendab seda, et üht ja sama teksti on võimalik tõlkida erinevatel viisidel.
2.  informatsioonipakkumise reegel - iga tekst on informatsioonipakkumine (offer of information), millest adressaat valib talle sobiva ja vajaliku: see, mis tegelikult vastu võetakse, sõltub adressaadist. Vastavalt tõlkeülesandele valib tõlkija (kui üks lähteteksti vastuvõtja) välja teatud elemendid lähtekeelsest informatsioonipakkumisest ning teisendab need uueks, sihtkeelseks informatsioonipakkumiseks, millest sihtkultuuri vastuvõtjad omakorda valivad välja selle, mis nende olukorras on tähendusrikas.
3. tõlkeprotsessi pöördumatuse reegel - tõlkeprotsess on pöördumatu (irreversible): lähteteksti autori, tõlkija ja sihtteksti vastuvõtja näol mitu keele-, kultuuri- ja situatsioonifiltrit läbinud lähtekeelset informatsioonipakkumist ei ole võimalik sihtkeelse infopakkumise alusel taastada. Infopakkumise koostamisel peaks tõlkija muuhulgas silmas pidama, et tekst oleks sihtkeele adressaatidele mõistetav, seostudes nende olukorra ja kultuurilise taustaga.
4. tekstisisese koherentsuse reegel - sihtteksti puhul on olulisel kohal tekstisisene koherentsus.
5. tekstidevahelise koherentsuse reegel - sihttekst peab olema kooskõlas lähtetekstiga.
Ülal mainitud reeglid on hierarhilises järjestuses, neist kõige olulisem on esimene. Seega juhul, kui tõlke eesmärk nõuab teksti funktsiooni muutmist, – näiteks spetsialistidele mõeldud artiklist on vaja teha kokkuvõte võhiku tarvis – tuleb eelistada eesmärgile vastavust tekstidevahelise sidususe nõudele.
HIFK Fotboll

Ajalugu

Idrottsföreningen Kamraterna i Helsingfors on asutatud 15. oktoobril 1897 Helsingi Svenska Reallyceumi kooli 15-aastase tudengi poolt. Algusaastatel olid klubi spordialadeks kergejõustik, jalgpall ja jääpall. Jalgpalliosakond loodi 1907, samal aastal asutati ka Soome Jalgpalliliit. Esimese jalgpallimängu pidas HIFK Kaisaniemi väljakul 17. mail 1908, kus nad kaotasid 1:2 Unitasele.
Klubi algusaegadel lõpetas HIFK Mestaruussarja (mängiti karikaformaadis) teisel kohal viiel korral: 1909, 1912, 1928 ja 1929. Ka 1912. aasta Stockholmi olümpiamängudel koosnes Soome jalgpallikoondis HIFK mängijatest.
HIFK võitis oma esimese Soome meistri tiitli (Mestaruussarja) aastal 1930. Seda saavutust kordasid nad veel kolmel korral: 1931, 1933 ja 1937 selle suurepärase kümnendi jooksul. HIFK võitis Mestaruussarja veel ka 1947, 1959 ja 1961. HIFK on Soome meistriks tulnud kokku seitse korda.
HIFK oli üks edukamaid klubisid Soomes kuni 1970-ndateni, kui meeskond langes Mestaruussarjast välja. Alates 1972 mängis meeskond Soome jalgpalli madalamates liigades, kui 1980–1983 ja 2003–2005 mängiti isegi Nelonenis (neljas liiga), ning kõrgeimasse liigasse tõusti alles 43 aastat hiljem.
Alates 1930 on HIFK mänginud kokku 29 hooaega Mestaruussarjas (kõrgliiga), 18 hooaega liiga teisel ning 18 hooaega kolmandal tasandil. Nende viimaste kümnendite parimad aastad olid 1999–2002, kui klubi osales Ykkönenis (esiliiga).
Siiski, 2002. aasta hooaja lõpus oli klubi sunnitud Ykkönenist loobuma, ning 2013. aasta hooajast võeti oma teise klubi koht Nelonenis (neljas liiga). Viimasel ajal on HIFK teinud korraliku arengu ja tõusid 2011. aastaks Ykköneni tagasi, kust nad 2012. aasta hooaja järel tagasi Kakkoneni langesid. Tagasi Kakkonenis palkas HIFK peatreeneriks Jani Honkavaara, kes oli ka peatreeneri ajal mil HIFK Ykköneni tõusis. Alates tema teisest juhendamise ajast mängisid nad veel kolmandat korda Ykkönenis selle millenniumi jooksul, pärast PS Kemi Kingsi alistamist üleminekumängudel.
HIFK võitis 2014. aastal Ykköneni ning teenis sellega ka tõusu Soome kõrgeimasse jalgpalliliigasse, Veikkausliigasse. Pärast tõusu kindlustamist teatas HIFK, et oma 2015. aasta kodumängudeks hakatakse kasutama Sonera staadionit, mis on nende kohaliku rivaali Helsingi JK koduväljak. 2014. aasta detsembris alustas HIFK ühisrahastamise kampaaniat läbi Invesdori. HIFK eesmärgiks oli koguda 250 000 – 500 000 eurot, müües klubi aktsiaid, mis maksid 189,70 eurot tükk. Klubi presidendi René Östermani sõnul vajas HIFK rahastamist tulevase Veikkausliiga hooaja jaoks ja ühisrahastamine andis klubile toetajatele võimaluse saada oma osa klubist. Kampaania lõppes edukalt 2015. aasta jaanuaris ning HIFK kogus 786 investorilt 335 495 eurot.
Halliste raudteejaam

Halliste raudteejaam oli raudteejaam Viljandimaal Hallistel Mõisaküla–Viljandi raudteelõigul.
Jaam avati 1897. aastal. Avamisel jäi see Halliste kihelkonda Pornuse mõisa maadele. Jaam suleti 1973. aastal seoses kitsarööpmelise raudtee sulgemisega. Halliste naaberjaam Viljandi suunal oli Kaarli raudteejaam ja Mõisaküla suunal Abja raudteejaam. Jaam asus Tallinn-Sadama raudteejaamast 176 kilomeetri kaugusel.
Halliste raudteejaama juurde kujunes Risti alevik, mis hiljem sai Halliste aleviku osaks.
Hattula vald

Külad

Hakinmäki, Halkkorpi, Hurttala, Hyrvälä, Ihalempi, Kalkkonen, Katinala, Kerälä, Kivijoki, Koski, Kouvala, Kärsälä, Leiniälä, Lepaa, Mervi, Metsänkylä, Mierola, Nihattula, Nummi, Parola, Parolannummi, Pekola, Pelkola, Pyhälahti, Rahkoila, Saari, Sattula, Takajärvi, Tenhiälä, Valtee, Ventola, Vuohiniemi
Šadurski

Šadurski (poolapäraselt Szadurski) oli Poola päritolu aadlisuguvõsa.
Suguvõsale kuulus mitu mõisat ka Läti alal, nt Salnava ja Malnava mõis.
Valimispäev

Valimispäev on päev, mil toimuvad valimised, kus rahvas valib oma esindajad poliitilisse organisse. Valimispäevale eelnevatel päevadel võivad toimuda eelvalimised. Paljudes riikides on valimispäev alati pühapäeval, et valimistel saaks osaleda võimalikult suurem arv valijaid. Mõnedes riikides või riikide piirkondades on valimispäev nädala sees ja see päev on muudetud riigipühaks.
Ngadžu keel

Keele struktuur

Ngadžu keeles langeb rõhk tavaliselt sõna eelviimasele silbile.

Keelenäide

Ije andau, tege ije kungan burung tulak mananjung – Ühel päeval läks üks lind jalutama.
Metuh tanjung-tanjung te,sundau ah ije kabawak tanggui – Jalutamise ajal leidis ta mütsi.
Iye tuh, kua – Jah, hea, ütles ta.
Tanggui te nah hapa ka – Ta kandis seda mütsi.
Hasupa iye dengan ije kungan burung je beken – See lind kohtus ühe teise linnuga.
Nangkakak  jete nantawe iye hengga takunduk – Teine lind naeris tema üle nii kõvasti, et lind pidi istuma.
Basingi angat ah hengga jakah ah ka tanggui te- Ta oli nii vihane, et ta viskas mütsi teise linnu suunas.
Duan burung je kadue ka tanggui te, hapa akan saranga ah – Teine lind võttis selle ja kasutas seda oma pesana.
Metuh burung je helu te katawa, hengga-hengga kasingi ah – Kui esimene lind sellest teada sai, oli ta väga vihane.
Palu dua ka tanggui te, kepa ka hung kuluk ah – Ta võttis selle mütsi ja pani endale pähe.
Dia tahi singa tege auh kiak-kiak – Äkki oli kuulda säutsuvat häält.
Te iye! Musit ndai tanteluh kuh te, kuan burung je kadue te kahanjakan – Jah! Mu muna lõpetas haudumise, ütles teine lind. Ta oli nii õnnelik.

Arvsõnad

1) ijé 
2) dué 
3) teló 
4) epat 
5) limé 
6) jahawen 
7) oju 
8) hanga 
9) jalatien 
10) sapuluh

Muu

Keeles eristatakse kolme dialekti: pluopetaki, ba'amangi ja mantagai. Ngadžu keel on lähedalt seotud Bakumpai keelega. Ngadžu ja Bakumpai keelte sõnavaraline sarnasus on 75%. Ngadžu keelt õpetatakse Palangkaraya algkoolides. Keeles on kasutusel ladina kirjaviis.
2013. aasta korvpalli Euroopa meistrivõistluste valikturniir

2013. aasta Euroopa meistrivõistlused korvpallis valikturniir.
15. augustist 11. septembrini 2012 toimunud valikturniiriga selgitati välja 16 meeskonda, kes pääsesid korvpalli 2013. aasta Euroopa meistrivõistluste finaalturniirile Sloveenias.

Valikturniiri mängud

Igast alagrupist pääses finaalturniirile 2 paremat.
Lisaks pääsesid finaalturniirile 4 paremat alagrupis 3. jäänute hulgast.
Maakond

Maakond kui tõlkevaste

Maakond on tõlkevaste mitme riigi erineva taseme haldusüksustele.

Armeenia

Armeenias on maakond (մարզ (marz)) 1. järgu haldusüksus.

Leedu

Leedus on maakond (apskritis) 1. järgu haldusüksus.

Libeeria

Libeerias on maakond (county) 1. järgu haldusüksus.

Ajalugu

Maakonna nimetus fylke oli Norras algselt käibel varajassel keskajal. Kuningas Sverre (Sverre Sigurdsson) võttis 12. sajandi lõpul kasutusele nimetuse syssel, mis käibis 1307. aastani.
Aastal 1308. tulid kasutusele läänid (len). 19. veebruaril 1662 nimetati läänid ümber ning võeti kasutusele nimetus amt. 1. jaanuarist 1919 kannavad nad nimetust fylke.

Saksamaa

Maakonna nimetus Saksamaal on Amt. Maakond on kreisist väiksem haldusüksus Brandenburgi, Mecklenburg-Vorpommerni ja Schleswig-Holsteini liidumaal. Maakond koosneb valdadest.
Meta Kodanipork

Meta Juliane Kodanipork (aastani 1934 Kodaniburg; 23. detsember 1904 Tallinn – 18. jaanuar 1983 Tallinn) oli eesti ooperi- ja operetisolist (sopran).

Elukäik

Meta Kodanipork sündis kaheksalapselise pere teise lapsena Paide vallas Nurmsi külas. Tema isa Aleksander (õppinud sepp ja puusepp) suri veremürgitusse, kui Meta oli 11-aastane. Ema Adele (sünd. Puhm) suri 1939. aastal südamehaigusse.  
Meta Kodanipork lõpetas Tallinna Linna I Tütarlaste Gümnaasiumi 1923. aastal, misjärel töötas 1923–1944 kantseleiametnikuna. 
Aastatel 1924–1925 õppis ta Tallinna konservatooriumis, 1927–1944 laulis ta (vaheaegadega) Estonia muusikaosakonna mittekutselises kooris solistina. 1944. aastal asus koorilauljana tööle Estonia teatrisse ning oli 1945–1964 ooperi- ja operetisolist (aastast 1959 mittekoosseisuline). Meta Kodaniporgist kujunes kiiresti teatri operetiprimadonna, ta oli Georg Otsa põhiline lavapartner. Esines palju ka kontsertlauljana.
Võnnu kirik

Võnnu Jakobi kirik on kirik Võnnu alevikus, Tartumaal.
Kirik on esmalt ehitatud aastail 1232–1236, hiljem korduvalt ümber ehitatud ja oluliselt suuremaks tehtud.
See on suurimaid maakirikuid Eestis. Aastal 1997 kanti kirik Kultuurimälestiste riiklikusse registrisse.
Kirikus tegutseb EELK Võnnu Jakobi kogudus.
Kiriku aias asub kirikuõpetaja Eduard Philipp Körberi istutatud peaaegu 200-aastane tamm. Võnnu kiriku altarimaali "Kristuse ristilöömine" on maalinud 1871. aastal baltisaksa kunstnik Otto Friedrich Theodor von Möller.
Dispergant

Dispergant ehk dispergeeriv aine ehk dispergent (ladina k. dispergere hajutama; inglise dispersant, dispersing agent) on kemikaal, mille abil emulgeeritakse, hajutatakse või stabiliseeritakse mingisse keskkonda sattunud ainet.
Dispergante kasutatakse näiteks vette sattunud toornaftakelmete lõhkumisel ja pesuainetes.
Percy Shelley

Percy Bysshe Shelley (4. august 1792 – 8. juuli 1822) oli inglise romantiline luuletaja, kelle kuulsate luuletuste hulgas on "Ozymandias", "Ode to the West Wind" ja "To a Skylark".
Shelley sündis väga jõukas Sussexi maa-aadli perekonnas baronetitiitli pärijana.
Ta sai hariduse Eton College'is ja Oxfordi Ülikooli University College'is.
Tema esimene avaldatud teos oli gooti romaan "Zastrozzi" (1810), milles ta väljendas oma ateismi kelm Zastrozzi kuju kaudu. Samal aastal avaldas Shelley koos oma õega raamatu "Original Poetry by Victor and Cazire". Oxfordis õppides andis ta välja luulekogu "Posthumous Fragments of Margaret Nicholson". Võib-olla tegi kaastööd kaasüliõpilane Thomas Jefferson Hogg.
1811 avaldas Shelley pamfleti "Ateismi paratamatus" ("The Necessity of Atheism"), mille pärast ta pidi koos Hoggiga Oxfordist lahkuma. Isa sekkumisel oleks ta võinud ülikooli edasi jääda, kui ta oleks oma vaadetest lahku öelnud. Ta keeldus ning see viis täieliku suhete katkemiseni isaga.
Aastal 1811 põgenes Shelley Šotimaale ning abiellus kohvikupidaja tütre Harriet Westbrookiga. Seejärel siirdus ta Järvepiirkonda kirjutama, kuid varsti pärast seda külastas Iirimaad, et kirjutada poliitilisi pamflette. 1813 avaldas ta poeemi "Queen Mab: A Philosophical Poem". See oli mõjutatud briti filosoofist William Godwinist ning väljendas tolle radikaalset filosoofiat.
Shelley, kes oli õnnetus abielus, armus Godwini ja Mary Wollstonecrafti tütresse Marysse. Juulis 1814 põgenesid nad mandrile, läbides Prantsusmaa ja jõudes Šveitsi. Kuue nädala pärast sai neil raha otsa ja nad naasid Inglismaale.
Laialehised metsad

Laialehised metsad on metsad, kus puurindes valitsevad suhteliselt suurte lehtedega puud. Laialehisteks puudeks võib lugeda teiste seas pärna, vahtrat, saart, tamme, jalakat jmt.
Sõltuvalt loodusvööndite klassifikatsioonist eristatakse parasvöötmes mõnikord laialehiste metsade vööndit, teinekord moodustatakse aga vöönd laialehiste ja segametsade kokkuarvestamisel (laialehiste ja segametsade vöönd).
Laialehiste metsade "vasteks" on okasmetsad, ning kindla puuenamuseta metsi nimetatakse segametsadeks.
Alcamo vapp

Alcamo vapp on Itaalia Sitsiilia maakonna Trapani provintsi Alcamo valla vapp.

Kirjeldus

Vapil on hõbedane taust. Must väljasirutatud tiibadega kuldse krooniga kotkas seisab kuldsel mäel, mille kummalgi küljel on kuldne mägi, millel kasvab kuldne tamm.
Tšajan

Tšajan (tatari keeles Чаян, 'skorpion') on Tatarstanis Kaasanis ilmuv huumori- ja satiiriajakiri. Ajakiri ilmub tatari ja vene keeles üks kord kuus.
Ajakiri alustas ilmumist 1923. aasta jaanuaris. Seoses sõja algusega katkes ilmumine 1941. aasta suvel, väljaande ilmumine taastati 1951. aasta detsembris. 
Venekeelne paralleelväljaanne ilmub alates 1956. aastast.
Vest

Vest on ülakeha kattev ilma varrukateta riietusese.
Vest võib olla lõngast kootud, kangast või nahast õmmeldud. Vest võib olla eest nööpide, trukkide või tõmblukuga kinnitatav või üldse mitte lahtikäiv (pannakse selga üle pea). Vestil võivad olla taskud, krae või kõrge kaelus.
Vesti kantakse tavaliselt mõne muu ülakeha katva rõivaeseme peal (näiteks triiksärgi või T-särgi). Vesti peal võidakse kanda pintsakut.